Na osnovu člana 13 stav 5 Zakona o akademskom integritetu („Službeni list CG“, broj 17/19) Etički komitet, na sjednici održanoj 10. decembra 2019. godine, donio je

**POSLOVNIK O RADU**

**I OSNOVNE ODREDBE**

**Član 1**

Ovim poslovnikom bliže se uređuju način rada i odlučivanje Etičkog komiteta i druga pitanja od značaja za rad Etičkog komiteta.

**Član 2**

Odredbe ovog poslovnika obavezuju sve članove Etičkog komiteta i druga lica koja prisustvuju sjednici Etičkog komiteta.

**Član 3**

 Etički komitet je dužan da svoje zaključke, preporuke, mišljenja, akta i druge odluke učini dostupnim javnosti.

**Član 4**

 Etički komitet čine predsjednik i članovi.

 Predsjednika i zamjenika predsjednika biraju članovi Etičkog komiteta većinom glasova ukupnog broja članova.

 Predsjednik zastupa i predstavlja Etički komitet u toku svog mandata.

**Član 5**

Administrativno-tehničke poslove za potrebe Etičkog komiteta obavlja Ministarstvo prosvjete.

 **II. SAZIVANJE SJEDNICA ETIČKOG KOMITETA**

**Član 6**

Etički komitet radi i odlučuje na sjednicama.

Sjednicu Etičkog komiteta saziva predsjednik Etičkog komiteta po sopstvenoj inicijativi, ili na zahtjev:

* jedne trećine članova Etičkog komiteta i
* na osnovu zaključka Etičkog komiteta.

**Član 7**

Predsjednik Etičkog komiteta saziva sjednicu Etičkog komiteta pismenim putem (elektronskom poštom), predlaže dnevni red i predsjedava sjednicom.

Poziv za sjednicu Etičkog komiteta dostavlja se članovima Etičkog komiteta najkasnije pet kalendarskih dana prije održavanja sjednice.

U izuzetnim slučajevima predsjednik može sazvati sjednicu u kraćem roku, a dnevni red za tu sjednicu može se predložiti i na samoj sjednici.

Sjednica Etičkog komiteta se, zbog hitnosti, može održati i elektronskim putem.

Poziv za sjednicu Etičkog komiteta sadrži predlog dnevnog reda, vrijeme i mjesto održavanja sjednice.

Uz poziv se dostavlja odgovarajući materijal i zapisnik sa prethodne sjednice.

Ako se na sjednici Etičkog komiteta utvrđuje termin održavanja naredne sjednice, rok i način upućivanja poziva utvrđuje se na toj sjednici.

Predsjednik Etičkog komiteta, na osnovu zaključka Etičkog komiteta ili po svojoj inicijativi može pozvati i predstavnike drugih institucija i ustanova.

Sekretar Etičkog komiteta pomaže u radu predsjedniku Etičkog komiteta i obezbjeđuje uslove za održavanje sjednice.

**III. ODRŽAVANJE, TOK SJEDNICE I ODLUČIVANJE**

**Član 8**

Na početku sjednice Etičkog komiteta, predsjednik utvrđuje postojanje kvoruma.

Kvorum postoji ako sjednici prisustvuje više od polovine članova Etičkog komiteta.

**Član 9**

Prije prelaska na utvrđivanje dnevnog reda Etički komitet usvaja zapisnik sa prethodne sjednice.

Član Etičkog komiteta može staviti primjedbe na zapisnik i tražiti izvršenje izmjena i dopuna zapisnika.

O osnovanosti primjedbi na zapisnik odlučuje se na sjednici Etičkog komiteta.

**Član 10**

Dnevni red sjednice predlaže predsjednik Etičkog komiteta.

Svaki član Etičkog komiteta može na sjednici predložiti izmjenu ili dopunu dnevnog reda.

Dnevni red sjednice utvrđuje Etički komitet na početku sjednice, većinom glasova prisutnih članova.

Kada predsjednik Etičkog komiteta objavi utvrđeni dnevni red, prelazi se na razmatranje pojedinih tačaka.

Etički komitet konsenzusom odlučuje o dužini rasprave po pojedinim tačkama dnevnog reda.

**Član 11**

Predsjednik Etičkog komiteta može da prekine sjednicu i odredi termin nastavka u slučaju potrebe prikupljanja dodatnih mišljenja, konsultacija ili neophodne dokumentacije.

**Član 12**

O pitanjima koja se razmatraju na sjednici, Etički komitet donosi zaključke, preporuke, odluke, stručna mišljenja i druga odgovarajuća akta u skladu sa zakonom.

Ukoliko se na sjednici Etičkog komiteta iznese više značajnih primjedbi, predloga i sugestija na predloženi materijal iz nadležnosti rada Etičkog komiteta, odlaže se usvajanje takvih akata za narednu sjednicu.

Odluke po pitanjima iz nadležnosti Etičkog komiteta donose se većinom glasova ukupnog broja članova Etičkog komiteta.

**IV. PRAVA I DUŽNOST ČLANA ETIČKOG KOMITETA**

**Član 13**

Član Etičkog komiteta ima pravo da:

* prisustvuje sjednicama Etičkog komiteta i njegovim radnim tijelima;
* učestvuje u odlučivanju na sjednici Etičkog komiteta;
* bude blagovremeno informisan o svim pitanjima od značaja za rad Etičkog komiteta;
* podnosi predloge, primjedbe i inicijative;
* traži od predsjednika Etičkog komiteta obavještenja o pojedinim pitanjima koja su na dnevnom redu sjednice Etičkog komiteta;
* bude informisan o izvršavanju odluka i zaključaka Etičkog komiteta;
* prima mjesečnu nadoknadu za svoj rad, čija se visina određuje posebnim aktom
* mogu obavljati i druge poslove za koje ih ovlasti predsjednik Etičkog komiteta.

**Član 14**

 Predsjednik, zamjenik predsjednika i član Etičkog komiteta razriješiće se dužnosti prije isteka vremena na koje je izabran ako:

* obavlja poslove koji su nespojivi sa članstvom u Etičkom komitetu;
* ne ispunjava dužnosti predsjednika, odnosno člana Etičkog komiteta;
* neopravdano odsustvuje sa sjednica Etičkog komiteta više od četiri puta zaredom;
* svojim ponašanjem povrijedi ugled dužnosti koju obavlja, a posebno ako povrijedi poslovnu ili profesionalnu tajnu koju je saznao kao član Etičkog komiteta, iznosi podatke van sjednice Etičkog komiteta koji se smatraju povjerljivim;
* na lični zahtjev;
* usljed trajne nesposobnosti za obavljanje dužnosti.

Postojanje razloga iz stava 1 ovog člana utvrđuje Etički komitet i o tome obavještava Ministarstvo prosvjete.

Članove Etičkog komiteta razrješava Vlada Crne Gore na prijedlog Ministarstva.

**Član 15**

Član Etičkog komiteta koji je spriječen da prisustvuje sjednici Etičkog komiteta može o svakom pitanju koje je na dnevnom redu dostaviti svoje mišljenje i predloge u pisanoj formi ili na druge odgovarajuće načine koje predsjednik Etičkog komiteta saopštava na sjednici Etičkog komiteta.

**Član 16**

Član Etičkog komiteta koji je iz opravdanih razloga spriječen da prisustvuje sjednici ili iz opravdanih razloga treba da napusti sjednicu, dužan je obavijestiti o tome predsjednika i sekretara Etičkog komiteta.

**V. PRAVA DRUGIH LICA**

**Član 17**

Drugo lice, koje po pozivu prisustvuje sjednici Etičkog komiteta ima prava izlagati svoja mišljenja i podnositi predloge i sugestije bez prava odlučivanja.

**VI. ZAPISNIK**

**Član 18**

O radu na sjednici Etičkog komiteta vodi se zapisnik.

Zapisnik sadrži: mjesto, vrijeme i dan održavanja sjednice Etičkog komiteta, redni broj sjednice, imena prisutnih i odsutnih članova Etičkog komiteta, imena lica koja prisustvuju sjednici a nijesu članovi Etičkog komiteta, konstataciju o kvorumu sjednice, zaključak u odnosu na prethodnu sjednicu Etičkog komiteta, dnevni red sjednice, značajne podatke o toku sjednice, zaključke, preporuke, stručna mišljenja i odluke o pojedinim tačkama dnevnog reda i čas zaključenja, odnosno prekida sjednice.

Zapisnik potpisuju predsjednik i sekretar Etičkog komiteta.

Zapisnici sa cjelokupnim dokumentacijama koju čine svi razmatrani materijali, a odnose se na tačke dnevnog reda, čuvaju se u Ministarstvu prosvjete.

**VII. POKRETANJE POSTUPKA**

**Član 19**

 Etički komitet može pokrenuti postupak za utvrdjivanje kršenja akademskog integriteta na svoju inicijativu ili na osnovu prijedloga svakog fizičkog ili pravnog lica.

 Pisani prijedlog mora biti činjenično obrazložen, potkrijepljen dokazima na kojima se zahtjev temelji, te sadržavati i druge podatke koji su značajni za donošenje odluke (ime i prezime podnosioca prijedloga, opis kršenja etičkog kodeksa, vrijeme, mjesto, eventualne svjedoke i slično).

 Prijedlog mora biti potpisan.

 Anonimni prijedlozi u pravilu se neće razmatrati.

Lice protiv koga je pokrenut postupak za utvrđivanje kršenja akademskog integriteta može se izjasniti o podnijetom prijedlogu za pokretanje postupka u roku od 15 dana od dana dostavljanja prijedloga za pokretanje postupka.

**Član 20**

 Etički komitet će zatražiti od podnosioca prijedloga dopunu prijedloga ako utvrdi da je prijedlog nejasan ili nedostaju podaci potrebni za vođenje postupka.

Ako podnosilac prijedloga u datom roku ne izvrši dopunu prijedloga, prijedlog će se odbaciti.

**VIII. OBRAZOVANJE RADNIH TIJELA**

**Član 21**

Etički komitet može obrazovati posebne komisije i radna tijela radi pribavljanja mišljenja o predmetima za koje procijeni da je to neophodno.

Rukovodioce i članove komisija, ekspertskih grupa i radnih tijela imenuje Etički komitet na sjednici.

**Član 22**

Etički komitet može u postupku utvrdjivanja plagijata koristiti licencirani softver za detekciju plagijata.

Indikatori pozitivnog rezultata za plagijat su:

* prepisivanje dijela teksta ili cjelokupnog teksta, metode, ideje, algoritma, slike, grafikona od drugog autora, bez navodnika i citata,
* prepisivanje sopstvenog teksta u djelovima ili u cjelosti bez navodjenja originalnog izvora i predstavljanja istog kao potpuno novog djela
* preuzimanje ukupnog smisla ili pojedinih ideja tudjeg teksta bez navodjenja izvora.

**IX. ZAVRŠNE ODREDBE**

**Član 23**

Izmjene i dopune ovog poslovnika vrše se na način i po postupku propisanim za njegovo donošenje.

**Član 24**

Ovaj poslovnik stupa na snagu danom donošenja.

Broj: 023-4413/2019-2 Predsjednik Etičkog komiteta

Podgorica, 10. 12. 2019. godine Prof. dr Bogdan Ašanin